Oorleef beurtkrag sóArgieffoto. Die nuwe vlaag van beurtkrag het Suid-Afrikaners raadop. Dié kragonderbrekings hou nie net veiligheidsrisiko’s in nie, maar veroorsaak ook dikwels skade aan elektriese toebehore namate die krag aan- en afgeskakel word. Maroela Media het vroeër berig Eskom het weer Maandagoggend aangekondig dat beurtkrag na fase vier verhoog word, ondanks aanduidings dat fase twee vir Maandag sou geld. Daar is egter talle stappe wat huiseienaars kan doen om te verseker dat hulle veilig bly tydens beurtkrag, asook dat duursame elektroniese toebehore nie beskadig word nie. “Baie mense is onder die indruk dat hul alarmstelsel gedeaktiveer word wanneer die krag onderbreek word. As jy egter ŉ stabiele en korrek geprogrammeerde stelsel het wat aan ŉ battery gekoppel is, sal jou eiendom steeds beskerm word,” sê Charnel Hattingh, nasionale bemarkings- en kommunikasiebestuurder van Fidelity ADT. Sy waarsku egter dat ŉ alarmstelsel wel probleme kan gee wanneer daar tegniese foute is, of as die battery se krag te min is. Die meeste moderne alarmstelsels het ŉ rugsteunbattery wat outomaties geaktiveer word as daar kragonderbrekings is. “Maak seker dat jou alarmstelsel voldoende batterytoevoer het en dat alle outomatiese hekke en deure gesluit is. Toets ook jou alarm tydens kragonderbrekings om te verseker dat dit wel werk,” sê sy. Kragonderbrekings kan ook brandbeheerstelsels beïnvloed. Dié stelsels moet gereeld nagegaan word, omdat die gebruik van gas en kerse tydens kragonderbrekings die risiko vir brande kan vergroot. Wees voorbereid op kragonderbrekings Hattingh stel voor dat huiseienaars ook LED-ligte aan die alarmstelsel se battery koppel. Die ligte trek nie baie krag nie en kan steeds sigbaarheid verskaf. “As daar ŉ ekstra batterypak is, bly die klein LED-ligte vir hoogstens 40 uur aan,” sê sy. Intussen het die Stad Kaapstad in ŉ verklaring aan sy inwoners gesê dat dit belangrik is om energievriendelik en so voorbereid moontlik op Eskom se beurtkrag te wees. Dié wenke is op alle landsburgers van toepassing. Huiseienaars kan die lewe vir hulself vergemaklik deur tydelike beligting soos flitse, gaslampe en kerse op plekke te sit waar dit maklik in die donker gevind kan word. (Foto: pixabay) “Sorg dat jou selfoon, skootrekenaar, tablet en radio altyd ten volle gelaai is as daar krag beskikbaar is. Dit sal jou in staat stel om met vriende en familie te kommunikeer tydens beurtkrag,” sê Phindile Maxiti, ŉ Wes-Kaapse burgemeesterskomiteelid vir energie en klimaatsverandering. As jy weet dat jy in ŉ omgewing bly wat deur beurtkrag beïnvloed word, skakel toestelle, geisers, swembadpompe, lugversorgers, ligte en ander elektriese toerusting af om die risiko van skade weens die kragonderbrekings te verminder. As hierdie toestelle afgeskakel bly tydens beurtkrag, verminder dit ook die tydsduur wat dit neem om krag na huise te herstel, omdat daar nie ŉ eenmalige oorlading op substasies is nie. Beplan jou dag Sorg dat jou voertuig altyd brandstof in die tenk het, aangesien die meeste vulstasies nie brandstof kan pomp tydens kragonderbrekings nie. Hou ook kontant in jou beursie, aangesien kitsbanke nie sonder elektrisiteit kan werk nie. As jy nie ŉ gasstoof het nie, berei jou etes voor voordat die krag afgeskakel word. Kook water in ŉ ketel en hou dit in termosflesse vir warm drankies. Jy kan ook ŉ bedekking op teepotte, potte en panne gebruik om drankies en maaltye warm te hou.